
ΔΕΛΤΙΟ ΤΥΠΟΥ
Άρτα, 18  Δεκεμβρίου 2025
     Με ιδιαίτερη επιτυχία πραγματοποιήθηκε η εκδήλωση που διοργανώθηκε από τον Δήμο Αρταίων, το Εργαστήριο Διδακτικής & Σχολικής Παιδαγωγικής του Πανεπιστημίου Ιωαννίνων, τη Διεύθυνση Πρωτοβάθμιας Εκπαίδευσης (ΔΙ.Π.Ε.) Άρτας και τον εκπαιδευτικό οργανισμό «EDUACT», με τίτλο «Γιορτή Δημιουργίας & Εκπαιδευτικής Ρομποτικής», την Πέμπτη 18 Δεκεμβρίου 2025, στο Δημοτικό Κλειστό Γυμναστήριο Άρτας, αφιερωμένη στην ανάδειξη της καινοτομίας, της δημιουργικότητας και της βιωματικής μάθησης στην πρωτοβάθμια εκπαίδευση. 
Κατά τη διάρκεια της εκδήλωσης, μαθητές και μαθήτριες από τις σχολικές μονάδες της ΔΙ.Π.Ε. Άρτας, ήτοι: 1ο, 2ο, 4ο, 5ο, 7ο και 9ο, Βίγλας, Κομποτίου, Αγίου Σπυρίδωνα, Ανέζας, Καμπής, Κωστακιών και Άνω Καλεντίνης, παρουσίασαν δράσεις, κατασκευές και εφαρμογές εκπαιδευτικής ρομποτικής, αναδεικνύοντας δεξιότητες συνεργασίας, δημιουργικής σκέψης και επίλυσης προβλημάτων.
Την εκδήλωση τίμησαν με την παρουσία τους οι κ.κ. Χριστόφορος Σιαφάκας- Δήμαρχος Αρταίων, Αναστάσιος Εμβαλωτής- Καθηγητής Πανεπιστημίου Ιωαννίνων, Ντόκα Αγλαϊα -Επόπτρια Ποιότητας Εκπαίδευσης της ΔΙ.Π.Ε. Άρτας, Παπαντζίκος Γεώργιος -Προϊστάμενος Εκπαιδευτικών Θεμάτων της ΔΙ.Π.Ε. Άρτας, Μαρία Μπίμπα –Σύμβουλος Εκπαίδευσης ΠΕ70 της ΔΙ.Π.Ε. Άρτας, Κατσαρός Κωνσταντίνος -Σύμβουλος Εκπαίδευσης ΠΕ86, καθώς και εκπρόσωποι του φορέα «EDUACT».
Η μεγάλη συμμετοχή, το υψηλό επίπεδο των παρουσιάσεων και ο ενθουσιασμός των μαθητών επιβεβαίωσαν τη σημασία της εκπαιδευτικής ρομποτικής ως εργαλείου ενίσχυσης της ενεργού μάθησης και της καλλιέργειας δεξιοτήτων του 21ου αιώνα.
Ως Διευθύντρια της Διεύθυνσης Πρωτοβάθμιας Εκπαίδευσης Άρτας, ευχαριστώ θερμά όλους τους εκπαιδευτικούς και τους μαθητές για την προσπάθεια και τη δημιουργία των έργων τους, που έφτασαν σε υψηλό επίπεδο εφευρετικότητας, το Δήμο Αρταίων για την έμπρακτη υποστήριξη των σχολικών μονάδων, το Εργαστήριο Διδακτικής & Σχολικής Παιδαγωγικής του Πανεπιστημίου Ιωαννίνων και τον κ. Εμβαλωτή για την υποστήριξη και τη συμμετοχή, καθώς και την «EDUACT», που όλοι μαζί συνέβαλαν στην επιτυχή υλοποίηση της εκδήλωσης. Ανανεώνουμε το ραντεβού μας για μελλοντικές δράσεις εκπαιδευτικής καινοτομίας, στο άμεσο μέλλον.
Η Διευθύντρια ΔΙ.Π.Ε. Άρτας

Δρ Κλεοπάτρα Ν. Βασιλείου

